Хагска (XI) конвенция относно ограничения в упражняване на правото на залавяне в морската война от 1907 година
Хагска (XI) конвенция относно ограничения в упражняване на правото на залавяне в  морската война от 1907 година

(превод)Carnegie Endowment for International Peace, Les conventions et déclarations de La Haye de 1899 et de 1907, New York: Oxford University Press, 1919, 182-187 via Internet Archive; Виж също CONVENTION RELATIVE TO CERTAIN RESTRICTIONS WITH REGARD TO THE EXERCISE OF THE RIGHT OF CAPTURE IN NAVAL WAR, (Hague XI); October 18, 1907 на страницата на Avalon Project; Yale Law School

Глава 1 Пощенска кореспонденция

Член 1 

Пощенската кореспонденция на неутралните или на воюващите независимо от естеството ѝ – официално или частно, която бъде намерена на неутрален или неприятелски кораб в морето, е неприкосновена.  Ако корабът бъде заловен, заловилият я препраща с възможното най-малко закъснение.

Разпоредбите на предходната алинея не се прилагат при нарушаване на блокада по отношение на кореспонденцията, която е предназначена за или произхожда от блокираното пристанище.

Член 2 

Неприкосновеността на пощенската кореспонденция не изключва неутралните пощенски кораби от законите и обичаите  на морската война, които се отнасят до неутралните търговски кораби изобщо.  Прегледът им обаче трябва да бъде извършен само в случай на нужда, и то с възможното най-внимателно отношение и бързина.

Глава 2 Изключване на известни кораби от залавяне

Член 3 

Корабите, които са изключително предназначени за крайбрежен риболов или за службите на близкото местно плаване, не могат да бъдат залавяне, както и уредите, корабните принадлежности, апаратите и товарът им.

Това изключване престава да се прилага от момента, в който те участват по какъвто и да е начин във враждебните действия.

Договарящите държави не ще се възползват от безвредното естество на споменатите кораби с цел, като се запази безопасната им външност, да бъдат употребявани за военни нужди.

Член 4 

Не могат да бъдат залавяни също така и корабите, предназначени за религиозни, научни или филантропични цели.

Глава 3 Режим на екипажите на неприятелските търговски кораби, заловени от воюващата страна

Член 5 

Когато неприятелски търговски кораб бъде заловен от воюващата страна, членовете на екипажа, които са поданици на неутрална държава, не се вземат като военнопленници.

Същото важи за капитана и за офицерите, също така поданици на неутрална държава, ако обещаят формално и писмено, че не ще служат на неприятелски кораб, докато трае войната.

Член 6 

Капитанът, офицерите и членовете на екипажа, които са поданици на неприятелска държава, не се вземат като военнопленници при условие, че се задължат с формално писмено обещание да не заемат, докато трае войната, никаква служба, която има връзка с военните действия.

Член 7 

Имената на лицата, които са оставени свободни  съгласно условията, посочени в член 5, алинея 2 и член 5, се съобщават от воюващата страна, която ги е заловила на другата воюваща страна.  На последната е забранено съзнателно да използва посочените лица.

Член 8 
 

Разпоредбите на трите предходни члена не се прилагат по отношение на онези кораби, които вземат участие във враждебните действия.

Глава 4 Заключителни разпоредби

Член 9 

Разпоредбите на настоящата конвенция се прилагат само между договарящите държави, и то ако всички воюващи страни в конвенцията.

Член 10 

Настоящата конвенция ще бъде ратифицирана колкото е възможно по-скоро.

Ратификациите ще бъдат депозирани в Хага.

(Следват установените правила за ратификациите и др.)

Бележки 

Официални документи
Международни договори